एडिप योजना अंतर्गत नि:शक्तजनों के लिए आज से लगेंगे शिविर
शिवपुरी| भारत सरकार की एडिप योजनांतर्गत जिला प्रशासन के सहयोग से डीडीआरसी मंगलम द्वारा जिले के नरवर, मगरौनी, अमोलपठा में 26 दिसंबर, सिरसौद , मनपुरा में 29 दिसंबर एवं करैरा व दिनारा में 30 दिसंबर को नि:षक्तों के परीक्षण शिविरों का आयोजन किया जा रहा है। इन कैंप में अस्थि बाधित, श्रवण बाधित, दृष्टि बाधित नि:शक्तों का परीक्षण किया जाएगा। पात्र चयनित नि:शक्तों को आवश्यकतानुसार सहायक अंग एवं उपकरणों का वितरण बाद में घोषित तिथि को किया जाएगा। ये सभी शिविर ब्लॉक के प्राथमिक स्वास्थ्य केंद्र पर सुबह 10 से 2.00 बजे तक आयोजित होगें। केवल करैरा में यह कैम्प जनपद पंचायत कैम्पस में होगा। संस्था सचिव राजेन्द्र मजेजी ने समस्त नि:शक्त बन्धुओं से अनुरोध किया है कि वे इन कैम्पों में उपस्थित होकर अधिक से अधिक लाभ उठावें। उपसंचालक सामाजिक न्याय एचआर वर्मा ने बताया कि अधिक जानकारी के लिए नि:शक्तजन अपनी पंचायत के सचिव से संपर्क कर सकते है। गौरतलब है कि मंगलम शिवपुरी जिले सहित संभाग में नि:शक्तों के कल्याण हेतु कार्य करने वाली संस्था है।
hin_Deva hin_Deva